b'\n_START_ARTICLE_\nKamfertr\xc3\xa6\n_START_SECTION_\nHistorie\n_START_PARAGRAPH_\nEn kejser af Tang-dynastiet i Kina fik i 600-tallet serveret en ret best\xc3\xa5ende af sammenr\xc3\xb8rt m\xc3\xa6lk, mel og kamfer, nedk\xc3\xb8let ved hj\xc3\xa6lp af is og regnet som verdens f\xc3\xb8rste dessert-is. I 825 fik barnekejseren Jing Zong en nedk\xc3\xb8let ret af m\xc3\xa6lk, ris og kamfer. Kineserne kaldte indonesisk kamfer for "dragehjernekrydderi". Den handelsrejsende Zhao Rugua beskrev handelen med Borneo s\xc3\xa5dan: De kinesiske k\xc3\xb8bm\xc3\xa6nd medbragte to dygtige kokke, og for\xc3\xa6rede kongen kinesisk mad og br\xc3\xa6ndevin. Ved afrejsen ydede kongen gengaver i form af kamfer og bomuldst\xc3\xb8j, under en afskedsfest med servering af vin og b\xc3\xb8ffelk\xc3\xb8d. Kamfer fra Borneo er ogs\xc3\xa5 i vore dage meget efterspurgt i Kina. I gamle opslagsv\xc3\xa6rk om medicin regnes kamfer til de kolde stoffer. P\xc3\xa5 persisk er may-i kaafuur vin afk\xc3\xb8let med kamfer. Koranen omtaler kaana misaaju-aa kaafuuran, som drikkes i paradis for at vise, at alle ens jordiske lidenskaber er nedk\xc3\xb8let. Kinesisk kamfer har slet kvalitet, og sandsynligvis har de benyttet importeret vare. Kamferolie er fundet i en egyptisk mumie. _NEWLINE_I 400-tallet dukker kaphour\xc3\xa0 op i en romersk l\xc3\xa6gebog af Paul fra \xc3\x89gina: "Brug kamfer, hvis du har," st\xc3\xa5r der, s\xc3\xa5 den var m\xc3\xa5ske sv\xc3\xa6r at f\xc3\xa5 fat i. I Tusind og en nat rejste Sindbad S\xc3\xb8fareren fra \xc3\xb8 til \xc3\xb8, indtil han mistede de andre og befandt sig alene p\xc3\xa5 \xc3\xb8en, hvor fugl Rok bor. P\xc3\xa5 dens ryg fl\xc3\xb8j han til en ny \xc3\xb8, hvor han i en have s\xc3\xa5 v\xc3\xa6ldige kamfertr\xc3\xa6er, s\xc3\xa5 store, at hundrede mand kunne f\xc3\xa5 plads i skyggen under hvert enkelt af dem. Han beretter, at kamferen blev sanket ved at folk borede et hul oppe p\xc3\xa5 stammen med et langt jernbor. S\xc3\xa5 fl\xc3\xb8d den flydende kamfer ud, blev samlet i kar og st\xc3\xb8rknede ligesom gummi. Derefter d\xc3\xb8de tr\xc3\xa6et og blev anvendt som br\xc3\xa6nde. I 1100-tallet skrev en kinesisk rejsende, at kamferindh\xc3\xb8stning var s\xc3\xa6sonafh\xc3\xa6ngigt. De indf\xc3\xb8dte p\xc3\xa5 Borneo samlede sig i grupper p\xc3\xa5 flere dusin, if\xc3\xb8rt t\xc3\xb8j af bark og med sago som proviant, inden de begav sig op i bjergsiderne efter kamfer. J.G. Frazer beskrev i 1890 dette barkt\xc3\xb8j som del af de magiske ritualer omkring kamfersankningen, indbefattet et hemmeligt sprog, som skulle knytte sankerne n\xc3\xa6rmere til tr\xc3\xa6erne. _NEWLINE_Ibn Khordadbeh skrev, at \xc3\xb8erne var beboet af kannibaler, men at der voksede "fantastisk kamfer". Abu Dulaf Mis\'ar skrev, at "tr\xc3\xa6erne vokser helst i bjergsiderne med udsigt til havet". I lighed med kineserne benyttede arabene kamfer til at lave slik. En opskift findes i al-kitab al-tubich (= bogen om madretter) af Ibn Sayyar al-Warraq i 900-tallet. Shams al-Dimishqi skrev, at den, som borede hullet i tr\xc3\xa6stammen, m\xc3\xa5tte l\xc3\xb8be v\xc3\xa6k med det samme, for det kunne v\xc3\xa6re d\xc3\xb8deligt at f\xc3\xa5 frisk kamfer i ansigtet. Videre kunne kamfer kun sankes \xc3\xa9n gang i \xc3\xa5ret, fordi tr\xc3\xa6erne angiveligt ellers blev bevogtet af giftige slanger, som kun forlod dem for at nedk\xc3\xb8le sig ved havet efter parringen. I den indiske eventyrsamling Katha-sarit-sagara fra 1000-tallet skildres Karpuradvipa, "kamferlandet" langt sydp\xc3\xa5.'